Yleensä ajoneuvovalmistajat määrittävät jokaiselle ajoneuvolle huoltovälin, myös sähköautoille ja lataushybrideille. On kuitenkin hyvä muistaa, että Suomessa sää ja teiden kunto eivät suosi autoilijaa ja kuormittavat ajoneuvon osia ja rakenteita – ajoneuvon huoltaminen vuosittain onkin suositeltavaa. Varsinkin kevät on tie- ja siitepölyn takia ikävää aikaa. Paras tapa suojautua ilman epäpuhtauksilta on huolehtia auton ilmansuodattimen säännöllisestä vaihtamisesta ja ilmastointijärjestelmän tarkistamisesta sekä tarvittaessa desinfioinnista. Myös alustan tarkistuttaminen keväisin on tärkeää, kun tienpintojen vauriot kuormittavat erityisesti renkaita ja alustaa. Huoltamattomat sähköautot ovat myös riski sekä kyydissä oleville että muille tienkäyttäjille.